เทศบาลเมืองตะลุบัน

ตะลุบัน (มลายูปัตตานี: تلوبن / ตะลุแบ, ตะลุบัน) เป็นเทศบาลเมืองซึ่งมีอาณาเขตครอบคลุมพื้นที่ตำบลตะลุบันในอำเภอสายบุรี จังหวัดปัตตานี เดิมบริเวณเขตเทศบาลมีฐานะเป็นเมืองสายบุรี เป็นเมืองเก่าแก่ตั้งแต่สมัยรัตนโกสินทร์ตอนต้น (ต่อมาถูกยุบเป็นอำเภอตะลุบันและเปลี่ยนชื่อเป็นอำเภอสายบุรี) ได้รับการจัดตั้งเป็นเทศบาลตำบลใน พ.ศ. 2483 โดยมีขุนไชยสุวรรณพงค์เป็นนายกเทศมนตรีคนแรก และยกฐานะขึ้นเป็นเทศบาลเมืองใน พ.ศ. 2558 ปัจจุบันในเขตเทศบาลมีประชากร 14,522 คน และมีชุมชนทั้งหมด 20 แห่ง จากเหตุการณ์การระเบิดถนนสายหลักในปัตตานีเมื่อ พ.ศ. 2555 เป็นต้นมา ส่งผลกระทบทำให้ชาวไทยเชื้อสายจีน ซึ่งเป็นชุมชนจีนเก่าแก่ของสายบุรี รวมไปถึงชาวไทยพุทธจำนวนมากเริ่มอพยพโยกย้ายไปตั้งถิ่นฐานที่อื่น

เทศบาลเมืองตะลุบันมีอาณาเขตติดต่อกับอ่าวไทยทางทิศตะวันออก สภาพภูมิประเทศเป็นที่ราบสูงสลับกับที่ราบลุ่มติดฝั่งอ่าวไทย มีแม่น้ำสายบุรีไหลผ่าน ดินเป็นดินร่วมปนทราย ไม้ปลูกส่วนใหญ่เป็นไม้ยาง นอกจากนี้ เทศบาลเมืองตะลุบันยังเป็นที่ตั้งของถ้ำปิดบนภูเขาสลินดงบายูซึ่งเป็นที่ประดิษฐานพระพุทธรูปหินทรายแดง 2 องค์ ซึ่งกรมศิลปากรได้ขึ้นทะเบียนเป็นโบราณวัตถุ

การขนส่งในเขตเทศบาลมีทางหลวงแผ่นดินหมายเลข 4157 หรือถนนท่าเสด็จ ซึ่งไปเชื่อมต่อกับทางหลวงแผ่นดินหมายเลข 42 (ถนนเพชรเกษมสายปัตตานี–นราธิวาส) ที่นอกเขตเทศบาล

 อ้างอิง 

 แหล่งข้อมูลอื่น 
 เว็บไซต์เทศบาลเมืองตะลุบัน 

ตะลุบัน
ตะลุบัน
หมวดหมู่:อำเภอสายบุรี